**Pravila lijepog ponašanja i komuniciranja na internetu**

Iako nam se često čini da nam komunikacija putem interneta omogućuje anonimnost i zaštitu identiteta, **pravila lijepog i pristojnog ponašanja i komuniciranja jednako vrijede u virtualnom kao i u stvarnom svijetu**. To znači da se prema svojim sugovornicima moramo odnositi s poštovanjem i pridržavati se sljedećih pravila:

* **Izbjegavajte korištenje velikih tiskanih slova** jer u virtualnoj komunikaciji ona podrazumijevaju da ste ljuti te da na nekoga podižete glas ili vičete.
* Uvijek se pitajte tri stvari: **jesu li informacije koje šaljete – dobre, istinite i korisne?**
* **Nemojte psovati** i koristiti druge neprimjerene izraze.
* **Razmislite prije nego odgovorite na poruke.** Ne odgovarajte u ljutnji, kasnije bi vam moglo biti žao.
* **Nemojte lagati, vrijeđati, ponižavati, prijetiti ili biti nasilni** prema drugim osobama u virtualnoj zajednici.
* Emotikoni su važan dio virtualne komunikacije, ali treba pripaziti jer **emotikoni nikada ne mogu u potpunosti prikazati stvarno raspoloženje osobe.**
* **Ne objavljujte svoje fotografije ili informacije o sebi** koje ne biste voljeli vidjeti na zidu svoje škole.
* **Ne objavljujte fotografije ili informacije o drugim osobama** na internetu prije nego što dobijete njihovo dopuštenje.
* U komunikaciji s drugima **nemojte se predstavljati pod tuđim imenom i prezimenom**. No, pritom sačuvajte vlastitu privatnost, ne objavljujte osobne podatke.
* **Ne prosljeđujte oglase, lančana pisma** ili druge neprimjerene sadržaje.
* **Ne sudjelujte u tuđim prepirkama i svađama**, osobito u onima u kojima se ponižava i vrijeđa druge. Ne obračunavajte s osobama koje vam nisu drage preko interneta. Radije nastojte nekome uljepšati dan!
* **Privatne razgovore i rasprave vodite preko privatnih poruka.**
* **Prilikom preuzimanja i objave sadržaja s interneta, uvijek navedite izvor** i na taj način poštujte autorstvo drugih. Sigurno ne biste voljeli da netko uzme nešto vaše i koristi se time bez vašeg dopuštenja.
* Ako naiđete na otvorene profile/račune drugih osoba, odjavite se i **ne čitajte njihove privatne poruke**. Sigurno ne biste voljeli da netko čita vaše privatne poruke.

Komunikacijom na internetu itekako stvaramo sliku o sebi u društvu te moramo biti svjesni da **sve što jednom javno objavimo zauvijek ostaje u virtualnom svijetu**. Stoga, kako želimo da nas ljudi vide u stvarnome svijetu, tako se moramo ponašati i u virtualnom. **Zlatno pravilo je PPP pravilo: pročitaj/pogledaj - promisli - postavi.**

Izvori:

1. Lana Ciboci, Igor Kanižaj, Danijel Labaš, Poštivanje sebe i drugih u virtualnom svijetu-nastavni materijali za osnovne škole za učenike od 5. do 8. razreda, <https://www.medijskapismenost.hr/pravila-lijepog-ponasanja-i-komuniciranja-na-internetu/>
2. E-BONTON (pravila lijepog ponašanja na internetu), <http://www.pjesmicezadjecu.com/mamin-kutak/e-bonton-pravila-lijepog-ponasanja-na-drustvenim-mrezama.html#ixzz6Ho140qt1>
3. Internetski bonton/Pravila lijepog ponašanja na internetu, <http://www.oblakznanja.com/2012/01/internetski-bonton-pravila-lijepog-ponasanja-na-internetu/>